Regionsudvalgets udtalelse om »At lære i informationssamfundet: En handlingsplan for et europæisk initiativ på uddannelsesområdet (1996-1998)« (97/C 116/12)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om »At lære i informationssamfundet - Handlingsplan for et europæisk initiativ på uddannelsesområdet« (KOM(96) 471 endelig udg.),

under henvisning til Kommissionens beslutning af 23. oktober 1996 om i henhold til artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til Kommissionens intention - understreget i et brev af 23. oktober 1996 fra kommissionsmedlemmerne Édith Cresson og Martin Bangemann - om at inddrage Regionsudvalget fuldt ud i handlingsplanens gennemførelse, især ved at fremme erfaringsudvekslingen mellem de lokale og regionale myndigheder inden for de områder, som er omfattet af handlingsplanen, og til Kommissionens intention om at yde støtte til styrkelsen af lokale og regionale projekter på dette felt,

under henvisning til sin beslutning af 13. november 1996 om at henvise det forberedende arbejde til Underudvalg 6 »Uddannelse og Undervisning«,

under henvisning til Underudvalg 6's forslag til udtalelse (CdR 368/96 rev.), som blev vedtaget den 6. december med Paul White som ordfører,

under henvisning til den anmodning, som Rådet fremsatte på sit møde i Firenze i juni 1996, om at foreslå et initiativ for skoler inden for rammerne af den europæiske tillidspagt om beskæftigelse (),

under henvisning til retningslinierne i hvidbogen om vækst, konkurrenceevne og beskæftigelse (), som Kommisionens meddelelse støtter ved at foreslå løsninger til imødekommelse af informationssamfundets uddannelsesmæssige og kulturelle udfordringer,

under henvisning til Regionsudvalgets udtalelse om hvidbogen om almen uddannelse og erhvervsuddannelse - undervise og lære: på vej mod det kognitive samfund (),

under henvisning til Regionsudvalgets udtalelse om uddannelse over for de teknologiske, industrielle og sociale udfordringer: indledende overvejelser (),

under henvisning til Regionsudvalgets udtalelse om Europa på vej mod informationssamfundet: en handlingsplan (),

under henvisning til Regionsudvalgets udtalelse om fællesskabsprogrammet til fremme af udviklingen af en europæisk multimedieindholdsindustri og et marked for multimedieinformation »INFO 2000« (),

under henvisning til Regionsudvalgets udtalelse om Kommissionens meddelelse om det flersprogede informationssamfund og forslag om et flerårigt program til fremme af Fællesskabets sproglige mangfoldighed i informationssamfundet (),

under henvisning til Regionsudvalgets resolution om informationssamfundet (),

under henvisning til Europa-Parlamentets udkast til rapport om informationssamfundet, kultur og uddannelse (A4 - 0325/96 - 16. oktober 1996),

og ud fra følgende betragtninger:

Informationssamfundet giver enestående muligheder for at finde løsninger på vanskeligt stillede gruppers problemer;

Inden for rammerne af informationssamfundet er det vigtigt at forbedre og styrke netværk og partnerskaber, som fremmer indlæringsprocessen via informationsoverførsel;

Fællesskabet må skabe muligheden for at udnytte fordelene ved komplementaritet mellem fællesskabsinstrumenterne og nationale og regionale aktioner samt muligheden for at fremme sammenhængen mellem disse, samtidig med at man fremmer udbredelsen af god praksis;

De politikker, der støtter udvekslingen af multimedieindhold og udviklingen af permanente partnerskaber mellem de offentlige og private sektorer i de enkelte medlemsstater og mellem medlemsstaterne, må tage hensyn til nærhedsprincippet -

på den 16. plenarforsamling den 15.-16. januar 1997 (mødet den 16. januar) vedtaget følgende udtalelse.

1. Indledning

1.1. Kommissionens meddelelse »At lære i informationssamfundet: En handlingsplan for et europæisk initiativ på uddannelsesområdet« er et svar på Det Europæiske Råds anmodning i Firenze i juni 1996 om et forslag til et initiativ for skoler inden for rammerne af den europæiske tillidspagt om beskæftigelse ().

1.2. Der er sat fokus på de primære og sekundære skoletrin i handlingsplanen, som følger rådsmødets sluterklæring om »software og multimedier i undervisningen« () og anbefalingerne fra Kommissionens task force »Multimedier til undervisningsbrug« ().

1.3. Handlingsplanens mål er:

- at fremskynde skolernes indtræden i informationssamfundet ved at give dem nye redskaber til at skaffe sig adgang til verden,

- at tilskynde til udbredt anvendelse af pædagogiske metoder, baseret på multimedier, og til at skabe en betydelig brugermasse af multimedieprodukter og -tjenester i undervisningen,

- med informationssamfundets redskaber () at styrke den europæiske dimension i den almene uddannelse og erhvervsuddannelsen og samtidig fremme den kulturelle og sproglige mangfoldighed.

1.4. Kommissionen foreslår i sin meddelelse fire handlingsstrategier, som vil give en væsentlig merværdi på EU-plan:

- at tilskynde til en sammenkobling af de regionale og nationale skolenetværk på EU-plan,

- at stimulere udviklingen og spredningen af europæisk-relateret uddannelsesindhold,

- at fremme uddannelsen af og støtten til lærere og instruktører i at integrere teknologien i undervisningsmetoderne,

- at oplyse alle involverede parter om det undervisningsmæssige potentiale i AV-udstyr og multimedieprodukter.

1.5. Hvad angår finansiering, appellerer Kommissionen i sin meddelelse både til offentlige og private sektorer om at:

- udnytte EU's ressourcer via koordinerede fælles indkaldelser af ansøgninger, som anbefalet af Kommissionens task force »multimedier til undervisningsbrug«, og de ressourcer, som er blevet bevilget til transeuropæiske telekommunikationsnetværk og strukturfondene,

- at fremme oprettelsen af varige partnerskaber mellem den offentlige og den private sektor på grundlag af et »memorandum af forståelse«,

- at tilskynde borgerne til at engagere sig og fremme udviklingen af en talentmasse, der kan være en støtte for udviklingen af software og multimedieprodukter til undervisningsbrug.

1.6. Omkostningerne ved de fire handlingsstrategier dækkes af de eksisterende støttetildelinger. Kommissionen agter at forbedre den tætte koordinering af EU's eksisterende finansielle instrumenter (programmer og budgetposter) og kombinere disse forskellige instrumenter samt andre europæiske og nationale instrumenter, både offentlige og private, for i overensstemmelse med anbefalingerne fra Kommissionens task force »multimedier til undervisningsbrug« at drage fordel af deres komplementaritet.

2. Generelle bemærkninger

2.1. De hurtige teknologiske fremskridt har en dyb indvirkning på den globale økonomi, de offentlige serviceydelser og den sociale infrastruktur i lokalsamfundene.

2.2. Handlingsplanen »At lære i informationssamfundet« hilses velkommen af Regionsudvalget, da planen i væsentlig grad vil fremme de forskellige aktiviteter, som finder sted i primær- og sekundærskolerne, og som på europæisk plan bidrager til den koordinerede strategi for udvikling af et effektivt informationssamfund.

2.3. Regionsudvalget konstaterer, at de lokale og regionale myndigheder i EU som hovedansvarlige for uddannelse har omfattende erfaring med at udruste morgendagens borgere med den relevante uddannelse og undervisning, og bifalder, at Kommissionen fokuserer på skolerne i sin meddelelse.

2.4. Regionsudvalget mener, at handlingsstrategierne vil gøre det muligt at udveksle erfaringer om og bygge videre på den bedste fremgangsmåde, og at der vil blive taget hensyn til elevernes behov i overensstemmelse med den prioritering, som Kommissionen gentog i hvidbogen »Undervise og lære - på vej mod det kognitive samfund«.

2.5. Regionsudvalget ønsker at understrege, at forældrenes rolle i hjemmets indlæringsmiljø vil være af stigende betydning i informationssamfundet.

2.6. Regionsudvalget er bekendt med, at der er politisk opbakning for handling både på EU-plan og på nationalt plan, og hilser det velkommen, at individets behov prioriteres højest, men anser det for nødvendigt med en bredere dialog med den private sektors aktører, især på det strategiske plan, hvis informationssamfundets redskaber skal udvikles og anvendes på den mest effektive måde.

2.7. Med indkaldelsen af fælles forslag til programmer, der omfatter multimedier i undervisningen, vil der blive taget fat på mange af de spørgsmål, som er blevet rejst af Kommissionens task force »multimedier til undervisningsbrug«, og Regionsudvalget mener, at Kommissionen dermed vil få en vigtig mulighed for at tage hensyn til såvel producenternes som brugernes behov i bestræbelserne på at udfylde et voksende »vakuum« i form af manglende brug i undervisningen af europæisk software og multimedieprodukter af høj kvalitet.

2.8. Regionsudvalget hilser det velkommen, at Kommissionen agter at drage fordel af komplementariteten både mellem de enkelte EU-instrumenter og i forhold til de nationale og regionale aktioner, som støtter den udbredte anvendelse af teknologi i uddannelse og undervisning. Regionsudvalget mener dog, at det på kort sigt vil være nødvendigt med yderligere direkte finansiering af særligt virkningsfulde initiativer for at sikre, at handlingsplanen får størst mulig værdi.

2.9. Der må frembringes nøgleprodukter, resultater og indikatorer, før man kan opgøre merværdien for indlæringen i informationssamfundet af sådanne aktiviteter på EU-plan og på nationalt og lokalt plan, og før man kan se, hvordan aktiviteterne bidrager til anbefalingerne fra Kommissionens task force »multimedier til undervisningsbrug«. Regionsudvalget ser i den forbindelse frem til at modtage resultaterne fra Kommissionens undersøgelse om informationsteknologi i skolerne.

2.10. Regionsudvalget understreger, at de lokale og regionale myndigheder spiller en vigtig rolle ved at muliggøre individuel og pædagogisk udveksling inden for og imellem medlemsstaterne og ved at støtte mere eksperimentale undervisnings- og indlæringsformer, men konstaterer dog, at der er mange hindringer, som forsinker udviklingen af de lokale og regionale myndigheders levering af disse ydelser.

2.11. Regionsudvalget anerkender, at informationssamfundet står over for store udfordringer, hvis den rige kulturelle og sproglige mangfoldighed skal bevares, og konstaterer med tilfredshed, at Kommissionen vil fremme disse aspekter i EU ved at udnytte software og multimedier i undervisningen og ved at beskytte minoriteters og ugunstigt stillede gruppers interesser.

2.12. Regionsudvalget understreger behovet for at sikre, at alle skoler kan få gavn af informationssamfundet, og understreger, at det især for skoler i fjerntliggende områder og i områder med sociale problemer er af stor værdi at få adgang til netværkene.

2.13. Regionsudvalget er opmærksom på, at den nye informationsteknologi kan forstærke den sociale lagdeling og vil gerne animere til yderligere forskning i indlæringsattituder for at styrke tilegnelsen af sociale færdigheder. Udvikling på disse nøgleområder er meget vigtig for at forbedre kompetencen, øge selvtilliden og gøre omstillingen til ændrede forudsætninger lettere for alle, der tilegner sig nye færdigheder.

2.14. Regionsudvalget ser gerne, at denne forskning prioriteres højt i Kommissionens kommende rammeprogram for forskning og udvikling, og ser frem til at modtage Kommissionens meddelelse om anvendelse af ny teknologi i erhvervsuddannelsen og i tilvejebringelsen af uddannelse for voksne.

3. Særlige kommentarer

3.1. Handlingsstrategi 1: At fremme sammenkoblingen af regionale og nationale skolenetværk på EU-plan

3.1.1. Regionsudvalget fremhæver, at projekter om sammenkobling af skolenetværk er af fundamental betydning, og glæder sig over Kommissionens anerkendelse af de lokale og regionale myndigheders betydning for disse aktiviteters udvikling. Regionsudvalget ser særligt positivt på den decentraliserede fremgangsmåde for gennemførelsen af denne handlingsstrategi, som vil blive styret af et konsortium, der inddrager såvel undervisningsministerier som lokale og regionale myndigheder og virksomheder.

3.1.2. Lokale og regionale myndigheder i medlemsstaterne støtter i øjeblikket udviklingen af mange elektroniske skolenetværk, og Regionsudvalget fremhæver myndighedernes erfaring med at bedømme de undervisningsmæssige muligheder ved den elektroniske udveksling af undervisningsressourcer og digital information.

3.1.3. Regionsudvalget støtter initiativet til at udvikle et »netværk af netværk« på EU-plan, men det er vigtigt at sikre alle elever lige adgang, når de regionale og nationale netværk sammenkobles. Regionsudvalget mener også, at det er vigtigt at etablere europæiske kvalitetsstandarder for software og multimedier til undervisningsbrug i såvel skolens som hjemmets indlæringsmiljøer.

3.1.4. Regionsudvalget er enig med Kommissionen i, at der er behov for at udveksle oplysninger om den bedste fremgangsmåde for en vellykket integrering af software og multimedier i uddannelses- og undervisningsprogrammer, men konstaterer samtidig, at der imellem medlemsstaterne er en ulige fordeling af de relevante redskaber og den relevante viden.

3.1.5. Regionsudvalget foreslår endvidere, at Kommissionen iværksætter foranstaltninger til fremme af EU-instrumenter, der støtter sammenkoblingen af skolenetværk på EU-niveau. Regionsudvalget går kraftigt ind for, at der afsættes yderligere ressourcer til at forbedre adgangen til rådgivning og vejledning i afgivelse af tilbud ved europæiske programmer, som sigter på, og specifikt bidrager til, udviklingen af informationssamfundet.

3.1.6. Regionsudvalget mener, at sådanne aktioner vil blive hilst velkommen af primær- og sekundærskoler og fremskynde udviklingen af partnerskaber, som styrker den europæiske dimension i de enkelte medlemsstaters læseplanudvikling. Der er endvidere behov for at fremme den gensidige anerkendelse af eksamensbeviser for at øge mobiliteten af alle studerende i EU.

3.1.7. Regionsudvalget ser positivt på muligheden for at gennemføre eksperimenter med »netværk af netværk« i tredjelande, især i Central- og Østeuropa.

3.2. Handlingsstrategi 2: At stimulere udviklingen og spredningen af materialeindhold af europæisk interesse, som kan bruges i undervisningsøjemed

3.2.1. Ligesom Kommissionen mener Regionsudvalget, at det er af stor betydning, at producenter og brugere af software og multimedier til undervisningsbrug samarbejder i alle udviklings- og produktionsfaser for at få størst mulig gavn af produkter og tjenester.

3.2.2. Det er primær- og sekundærtrinnets lærere, som er bedst i stand til at fastlægge uddannelsens og undervisningens specifikke indhold. EU's lokale og regionale myndigheder spiller en central rolle for nyttiggørelsen af denne viden og for udviklingen af offentlige og private partnerskaber på lokalt niveau, der både imødekommer producenternes og brugernes behov uden at slå af på kravene til undervisningsmaterialets indhold.

3.2.3. Regionsudvalget henviser til sin udtalelse om »Uddannelse over for de teknologiske, industrielle og sociale udfordringer: indledende overvejelser« (KOM(94) 528 endelig udg.), som kræver, at der iværksættes særlige aktioner til fremme af lige adgang til uddannelse og undervisning, især mellem mænd og kvinder, og for at sikre, at ugunstigt stillede grupper (f.eks. befolkningen i landdistrikterne, ældre mennesker og etniske minoriteter) i deres uddannelse og undervisning ikke udelukkes fra de nye teknologier.

3.2.4. Regionsudvalget konstaterer med tilfredshed, at Kommissionen anerkender de digitale tv-kanalers potentiale, og at den støtter de europæiske tv-selskabers udvikling af uddannelsesindhold, men minder Kommissionen om betydningen af at opmuntre forældre til også at lære noget om den potentielle værdi af »on-line« tjenester og uddannelsesindhold og selv bidrage til udviklingen heraf, hvilket allerede sker i visse medlemsstater.

3.2.5 Regionsudvalget foreslår, at der så hurtigt som muligt iværksættes en kampagne på EU-plan for at inddrage forældrene aktivt i denne udvikling. Dette er efter Regionsudvalgets mening vejen frem, hvis man vil opnå, at hjemmene udstyres med multimedier.

3.3. Handlingsstrategi 3: At fremme videreuddannelse af og støtte til undervisere i anvendelsen af ny teknologi i deres undervisningsmetoder

3.3.1. Regionsudvalget hilser det velkommen, at Kommissionen i sin meddelelse betoner vigtigheden af at fremme undervisning af og støtte til lærere, så de kan konsolidere udbredelsen af eksisterende multimedieprodukter som støttemateriale i undervisningen.

3.3.2. De lokale og regionale myndigheder i EU har som hovedleverandører af serviceydelser konkrete erfaringer med at indføre nye teknologier i uddannelses- og undervisningsprogrammer, og deler Kommissionens opfattelse af, at lærerens og underviserens rolle vil forandre sig, når indlæringen bliver mere selvorienteret og aktiv.

3.3.3. Regionsudvalget ser positivt på Kommissionens forslag om at etablere et netværk af undervisningscentre, men mener, at mange lokale og regionale myndigheder i en omstillingsperiode med maksimal overførelse af midler til primær- og sekundærskoler kan få vanskeligheder med at sikre sådanne centres eksistens på lang sigt. Regionsudvalget anmoder derfor om flere retningslinjer på dette punkt.

3.3.4. Regionsudvalget mener, at tidligere erfaringer med både tekniske og erhvervsfaglige uddannelsesinitiativer i medlemsstaterne, hvor de lokale og regionale myndigheder har været inddraget, har vist værdien af initiativfremmende støtte. I Storbritannien har dette resulteret i meget fokuserede og målrettede efteruddannelsesprogrammer, der har fungeret som en meget virkningsfuld katalysator for kortsigtede forandringer.

3.3.5. Regionsudvalget er enig med Kommissionen om, at åbne og fleksible indlæringsmetoder viser sig at være meget effektive, og tilslutter sig det synspunkt, at man ved at bygge videre på god praksis i skolerne, ofte i sprogundervisningen, kan stimulere udviklingen inden for andre områder af skolernes læseplaner. Regionsudvalget påpeger, at lærere i stadig højere grad finder det vanskeligt at »eksperimentere« med nye undervisningsmetoder på grund af markedskræfternes indvirkning på skolerne i mange af medlemsstaterne. Regionsudvalget understreger, at erfaringerne fra indledende pædagogiske kurser kan være af værdi for aktiviteter, som iværksættes under denne handlingsstrategi.

3.4. Handlingsstrategi 4: At oplyse de relevante parter om de ny teknologiers undervisningspotentiale

3.4.1. Regionsudvalget glæder sig over, at Kommissionen vil anvende både elektroniske og mere traditionelle medier til at oplyse lokalsamfundene om de nye teknologiers potentiale.

3.4.2. De, som har det økonomiske ansvar for primær- og sekundærskolerne, vil kræve regelmæssig information om virkningen af de uddannelsesinitiativer, som fremmer anvendelsen af software og multimedier i undervisningen, og Regionsudvalget mener, at de lokale og regionale myndigheder spiller en central rolle på dette område. I denne forbindelse kunne der i alle uddannelsesinstitutioner udpeges kontaktpersoner, som informerer deres kolleger om de muligheder, der ligger i den nye undervisningsteknologi, og om den udvikling, der er sket på området. I lyset af den stigende betydning, de vil få inden for denne sektor, vil sådanne kontaktpersoner kunne blive de regionale og lokale myndigheders særlige samtalepartnere.

3.4.3. Grønbogen »At leve og arbejde i informationssamfundet: mennesket i centrum« () behandler både informationsudbredelsens udfordringer og muligheder i den »digitale tidsalder«, og skolerne har her en vigtig rolle som et midtpunkt for livslang uddannelse i lokalsamfundet. Regionsudvalget er dog enig med Kommissionen i, at alle lærere, skoleinspektører og planlæggere må bidrage til udviklingen af retningslinjer, oprettelsen af nyhedsgrupper og fremme af møder og udstillinger, for at samfundet i vidt omfang skal kunne påskønne den fulde værdi af de nye teknologier og betjene sig af dem - også uden for primær- og sekundærskolerne.

3.4.4. Regionsudvalget mener, at man i første række må forsyne skolernes biblioteker og dokumentationscentre med de nye undervisningsværktøjer. Ved hjælp af disse studiemiljøer vil lærere, elever og eventuelt den bredere befolkning kunne omsætte den viden til praksis, som de vil have erhvervet sig inden for ny teknologi.

3.5. Mobilisering af ressourcer og fremme af offentlige /private partnerskaber

3.5.1. Regionsudvalget konstaterer, at der er et afgørende behov for at sikre fuld opbakning fra både de offentlige og private aktører på EU-plan samt på nationalt, regionalt og lokalt plan for at virkeliggøre de fire handlingsstrategiers målsætninger. Regionsudvalget mener, at Kommissionen kan tilskynde til større deltagelse og øge bevidstheden i medlemsstaterne via en koordineret og meget synlig oplysningskampagne, som anskueliggør den bedste fremgangsmåde i partnerskaber og projekter og gør programmernes sammenhæng gennemskuelig. Dette ville hilses velkommen af primær- og sekundærskolerne og kunne bygge videre på erfaringerne fra Det Europæiske År for Livslang Uddannelse. Den første indkaldelse af forslag i december 1996 vil give primær- og sekundærskolerne mulighed for at bidrage til EU-programmerne og vil tilføre dem viden og ekspertise på nye områder. Regionsudvalget fremhæver behovet for koordineret støtte for at udnytte EU-midlerne fuldt ud, når nye partnerskaber dukker op inden for vigtige udviklingsområder.

3.5.2. Regionsudvalget ser positivt på hensigterne om at etablere et nyt agentur, f. eks. et privat institut, der kan fungere som et nødvendigt midtpunkt for forbindelse og dialog imellem de europæiske aktører. Regionsudvalget anmoder om Kommissionens støtte til udvikling af hensigtsmæssige organisationer og til forbedring af eksisterende organisationer i medlemsstaterne og regionerne, så der kan tilbydes en lignende infrastruktur for støtte til partnerskabsprogrammerne på lokalt niveau, hvor den private sektor har en vigtig rolle.

3.5.3. De lokale og regionale myndigheder oplever for tiden, hvordan der i lokalsamfund i alle medlemsstater opstår centre for livslang uddannelse, især i skoler og på biblioteker. Regionsudvalget opfordrer Kommissionen til at betragte sådanne centre som vigtige brændpunkter i udviklingen af kognitive lokalsamfund og til at tilskynde centrene til at udnytte de nye muligheder for at styrke deres rolle ved at tilbyde flere serviceydelser til erhvervslivet på grundlag af et lokalt »memorandum af forståelse«.

3.5.4. Regionsudvalget hilser det velkommen, at Kommissionen agter at samarbejde med alle sektorens aktører om at iværksætte oplysnings- og kommunikationsarrangementer, og mener, at forældrene bør være en vigtig målgruppe for oplysning via de traditionelle medier: pressen, radio og TV.

3.5.5. Regionsudvalget vil sikre, at enhver mulighed udnyttes for at fremme god praksis og udveksle oplysninger herom. Det anmoder om støtte til afholdelse af regionale konferencer og seminarer, som kan stimulere aktiviteter på lokalt niveau.

4. Konklusioner

4.1. Skolerne har et stort ansvar for, at eleverne udrustes med færdigheder i at anvende de nye informations- og kommunikationsredskaber i et samfund, der i stadig højere grad er vidensbaseret. Regionsudvalget mener, at denne toårige handlingsplan vil tilskynde flere primær- og sekundærskoler til at eksperimentere med nye indlæringsmiljøer og udveksle informationer og undervisningsindhold via elektroniske netværk.

4.2. Regionsudvalget mener, at man for bedst at kunne udnytte de nye teknologiers muligheder for at forbedre undervisning og indlæring i skolerne bør afsætte yderligere ressourcer ud over de midler, som allerede er blevet fordelt til eksisterende EU-programmer.

4.3. Regionsudvalget ser positivt på den fælles indkaldelse af forslag og det bidrag, som kan ydes via de eksisterende instrumenter og programmer såsom SOCRATES, LEONARDO, MEDIA II, INFO 2000, programmer for forskning og teknologisk udvikling, samt fra ressourcer fra de transeuropæiske telekommunikationsnet. Regionsudvalget hilser også udnyttelsen af strukturfondenes finansieringsmuligheder velkommen.

4.4. Regionsudvalget opfordrer dog EU til at overveje dels en samlet udnyttelse af disse EU-programmers og -instrumenters forskellige finansieringsmuligheder, dels yderligere finansiering inden for en enkelt procedureramme, baseret på en decentral fremgangsmåde, i stedet for at de enkelte instrumenter anvendes på grundlag af deres forskellige regler.

4.5. Regionsudvalget mener, at man herved mest effektivt sikrer det størst mulige udbytte i overensstemmelse med Kommissionens målsætning om, at alle skoler, universiteter og biblioteker skal være tilkoblet vidensnetværkene inden år 2000, hvilket vil give alle unge europæere mulighed for at deltage fuldt ud i informationssamfundet.

4.6. Idet indlæring anerkendes som en særlig vigtig strategisk aktivitet for enkeltpersoner såvel som for organisationer, anmoder Regionsudvalget om, at der i denne handlingsplan fastholdes en rimelig balance, så både erhvervslivets og enkeltpersoners behov imødekommes.

4.7. For at den private sektor kan opnå størst mulig indflydelse, anser Regionsudvalget det for nødvendigt med en forenkling af proceduren i forbindelse med visse EU-instrumenter. De lokale og regionale myndigheder søger løbende at forbedre undervisningstilbuddene i lokalsamfundet og ser frem til at samarbejde med alle aktører om dette spændende uddannelsesinitiativ.

4.8. Regionsudvalget understreger betydningen af informationsspredning via lokale og regionale konferencer og aktiviteter, som mobiliserer hele lokalsamfundet. Sådanne fora kan fremme udvekslingen af erfaringer med etablering og udvikling af offentlige/private partnerskaber, der skal støtte de relevante aktiviteter.

4.9. Regionsudvalget opfordrer Kommissionen til i forbindelse med udviklingen af informationsteknologien i uddannelsessektoren fuldt ud at anerkende variationsrigdommen i og imellem EU's medlemsstater for så vidt angår politik og god praksis. I denne forbindelse peger Regionsudvalget på lokale og regionale konferencer som et middel til at få indsigt i forskellige erfaringer og strategier.

4.10. Regionsudvalget støtter kraftigt denne handlingsplan, og forpligter sig til at reagere hurtigt og effektivt på de nye udfordringer. Regionsudvalget understreger, at de lokale og regionale myndigheder spiller en vigtig rolle som leverandører af multimedieydelser og ved at stille uddannelsesfaciliteter til rådighed. Det hilser den decentrale fremgangsmåde i gennemførelsen af handlingsplanen velkommen, fordi denne gør det muligt at tage effektivt hensyn til de lokale og regionale myndigheders erfaringer på området. Regionsudvalget går helhjertet ind for Kommissionens målsætning om at bygge videre på lokale/regionale projekter og fremme udbredelsen af god praksis blandt lokale og regionale myndigheder i EU på de områder, som omfattes af handlingsplanen.

4.11. Regionsudvalget glæder sig over denne mulighed for at kunne yde et bidrag til at imødekomme de globale udfordringer og samtidig beskytte den rige kulturelle og sproglige mangfoldighed i de enkelte medlemsstater og medlemsstaterne imellem.

4.12. Regionsudvalget bekræfter, at den også fortsat ønsker at give sin fulde støtte til uddannelsesinitiativet, og anmoder om at blive konsulteret om alle beslutninger og forholdsregler, som tages på baggrund af resultaterne af de enkelte handlingsstrategier.

Bruxelles, den 16. januar 1997.

Pasqual MARAGALL i MIRA

Formand for Regionsudvalget

() Den europæiske tillidspagt om beskæftigelse, Firenze, juni 1996.

() Hvidbog: Vækst, Konkurrenceevne og Beskæftigelse (KOM(94) 700 endelig udg.).

() EFT nr. C 182 af 24. 6. 1996, s. 15.

() EFT nr. L 100 af 2. 4. 1996, s. 106.

() EFT nr. C 210 af 14. 8. 1995, s. 109.

() EFT nr. C 129 af 2. 5. 1996, s. 39.

() EFT nr. C 337 af 11. 11. 1996, s. 45.

() EFT nr. C 42 af 10. 2. 1997, s. 31.

() Den europæiske tillidspagt om beskæftigelse, Det Europæiske Råd, Firenze, juni 1996.

() Rådsmødet for undervisningsministre den 6. juni 1996 (6802/96 Presse 122).

() »Educational Software and Multimedia«, rapport fra Kommissionens Task Force inden for Forskning og Industri, juli 1996.

() Redskaber kan defineres som multimedieudstyr, tjenester, software.

() Grønbog »At leve og arbejde i informationssamfundet: Mennesket i centrum«.